b'\n_START_ARTICLE_\nGarajonayn kansallispuisto\n_START_PARAGRAPH_\nGarajonayn kansallispuisto (esp. Parque nacional de Garajonay) sijaitsee Kanariansaarten La Gomeralla. Sen pinta-ala on 40 neli\xc3\xb6kilometri\xc3\xa4. Puisto on saanut nimens\xc3\xa4 Garajonayn kallioista, jotka kohoavat 1\xc2\xa0484 metrin korkeuteen saaren korkeimpana kohtana. Puiston alin kohta on noin 700 metriss\xc3\xa4. Puisto sis\xc3\xa4lt\xc3\xa4\xc3\xa4 Kanariansaarten suurimman ja parhaiten s\xc3\xa4ilyneen laurisilvan, subtrooppisen mets\xc3\xa4tyypin, joka terti\xc3\xa4\xc3\xa4rikaudella peitti liki koko V\xc3\xa4limeren seudun. Samaa mets\xc3\xa4tyyppi\xc3\xa4 on my\xc3\xb6s Madeiralla ja Azoreilla. Mets\xc3\xa4n puusto on ikivihre\xc3\xa4\xc3\xa4, kanarianlaakeri (Laurus azorica) sukulaisineen on sille tyypillinen laji. Korkeimmat puut kohoavat yli 30 metrin korkeuteen. Mets\xc3\xa4ss\xc3\xa4 on useita endeemisi\xc3\xa4 lajeja ja runsaslajinen aluskasvillisuus lintuineen, lepakkoineen ja selk\xc3\xa4rangattomineen. Se on paras paikka n\xc3\xa4hd\xc3\xa4 kaksi Kanariansaarille endeemist\xc3\xa4 kyyhkyslajia palmankyyhkyn ja kanariankyyhkyn._NEWLINE_Tarina kertoo, ett\xc3\xa4 kallio sai nimens\xc3\xa4 Garan ja Jonayn mukaan, jotka olivat legendan mukaan rakastavaisia Romeon ja Julian tavoin ja riistiv\xc3\xa4t henkens\xc3\xa4 heitt\xc3\xa4ytym\xc3\xa4ll\xc3\xa4 kallioilta._NEWLINE_Kansallispuisto on Unescon maailmanperint\xc3\xb6luettelon kohde. Mets\xc3\xa4palot uhkasivat kansallispuistoa elokuussa 2012, jolloin alueesta paloi yli kymmenesosa. Viranomaisten mukaan tuhoutuneiden alueiden ennalleenpaluu kest\xc3\xa4\xc3\xa4 vuosikymmeni\xc3\xa4. Puistossa el\xc3\xa4\xc3\xa4 yli 450 kasvilajia, joista kahdeksaa ei esiinny miss\xc3\xa4\xc3\xa4n muualla maailmassa.'